Crna Gora

81000 Podgorica Crna Gora

fax: +382 20 234 027

www.mek.gov.me

Ministarstvo ekonomskog razvoja

**ŠTA JE ŽIG I ŠTA SE MOŽE ZAŠTITITI ŽIGOM?**



Žig je pravo kojim se štiti znak koji u prometu služi za razlikovanje roba, odnosno usluga jednog fizičkog ili pravnog lica od iste ili slične robe, odnosno usluga drugog fizičkog ili pravnog lica.

Žigom se štiti znak koji je pogodan za razlikovanje roba, odnosno usluga pravnog ili fizičkog lica od roba, odnosno usluga drugog pravnog ili fizičkog lica i koji je upisan u registar na način koji omogućava da se odredi tačan i jasan predmet zaštite znaka koju žig pruža nosiocu žiga.

Znak se može sastojati od riječi, slogana, slova, brojeva, slika, crteža, boje, rasporeda boja, trodimenzionalnih oblika, kombinacija tih znakova, kao i zvukova.

Nosilac žiga ima isključivo pravo da znak zaštićen žigom koristi za obilježavanje roba, odnosno usluga na koje se taj znak odnosi i da drugim licima zabrani da ga u trgovinskom prometu neovlašćeno koriste.

**KOJE VRSTE ŽIGA POSTOJE?**

Žig može biti individualni i kolektivni.

Individualni žig je pravno zaštićen znak koji u prometu koristi nosilac, koji može biti fizičko ili pravno lice.



Kolektivni žig je žig pravnog lica koji pored nosioca žiga koriste i druga lica koje je nosilac žiga svojim opštim aktom ovlastio.









**KAKO SE REGISTRUJE ŽIG?**

Prijava žiga se podnosi Ministarstvu ekonomskog razvoja. Prijava za priznanje žiga mora sadržati zahtjev za registraciju žiga, podatke o podnosiocu prijave, izgled znaka koji se želi zaštiti, spisak roba, odnosno usluga za koje se traži registracija, dokaz o uplati administrativne takse i punomoćje za zastupanje, ako se prijava podnosi preko punomoćnika.

Znak mora da ispuni izvjesne uslove da bi bio zaštićen kao žig. Uslovi za registraciju koji se ispituju po službenoj dužnosti su apsolutni razlozi za odbijanje registracije propisani Zakonom o žigu, dok se relativni razlozi za odbijanje registracije žiga ispituju po podnešenom prigovoru na registraciju žiga.

**KOLIKO VAŽI ŽIG?**

Žig važi deset godina od dana podnošenja prijave. Žig se može obnoviti neograničeni broj puta, uz plaćanje odgovarajućih taksi.







**KAKO MEĐUNARODNO REGISTROVATI ŽIG?**

Na međunarodnom nivou žigovi se mogu zaštititi preko Svjetske organizacije za intelektualnu svojinu (WIPO) u skladu sa Madridskim sistemom, koji omogućava da se putem jedne prijave za međunarodnu registraciju ostvari zaštita žiga u više zemalja i organizacija koje su članice Madridskog sistema.











Rimski trg 46, 81000 Podgorica

Tel: (+382) 20 482 446; 482 237; 234 592

Web: [www.gov.me/mek](http://www.gov.me/mek)